[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.10.2005

COM(2005) 458 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Συνεργασία ΕΕ-Παλαιστίνης μετά την αποχώρηση – προς μία λύση δύο κρατών

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Συνεργασία ΕΕ-Παλαιστίνης μετά την αποχώρηση – προς μία λύση δύο κρατών

Εισαγωγή

Μετά από σχεδόν μία πενταετία κατά την οποία στη Δυτική Όχθη και στη Λωρίδα της Γάζας κυριαρχούσαν η τρομοκρατία, η βία, η καταστροφή των υποδομών και η οικονομική παρακμή, το 2005 παρατηρείται μία συντονισμένη προσπάθεια προώθησης της ειρηνευτικής διαδικασίας. Στην προσπάθεια αυτή, Ισραηλινοί και Παλαιστίνιοι υποστηρίζονται από τη διεθνή κοινότητα.

Η αποχώρηση του Ισραήλ από την Λωρίδα της Γάζας και από τμήματα της βόρειας Δυτικής Όχθης είναι σημαντικό βήμα και παρέχει τα εχέγγυα για μία βιώσιμη ειρήνη στην περιοχή για σειρά ετών. Ο ειδικός απεσταλμένος της Τετραμερούς, James Wolfensohn, εργάζεται σκληρά για την άρση του πολιτικού αδιεξόδου με το οποίο βρίσκονται αντιμέτωποι Παλαιστίνιοι και Ισραηλινοί από την αρχή της δεύτερης Ιντιφάντα. Η επιτυχής έκβαση των προσπαθειών του θα μπορούσε να αποτελέσει μοναδική ευκαιρία για την επίλυση της κρίσης. Ο οδικός χάρτης της Τετραμερούς, αναγκαία προϋπόθεση για τη δημιουργία Παλαιστινιακού κράτους, παραμένει το σημείο αναφοράς για τις δραστηριότητες της ΕΕ και τον επαναπροσδιορισμό του στόχου της πολιτικής της ΕΕ.

Ωστόσο, η αισιόδοξη προοπτική εξαρτάται από το κατά πόσο η αποχώρηση μπορεί να ωφελήσει πραγματικά τόσο τους Παλαιστινίους όσο και τους Ισραηλινούς καθώς και κατά πόσο η συγκυρία που έχει δημιουργηθεί με την αποχώρηση μπορεί να χρησιμοποιηθεί για την περαιτέρω εφαρμογή του οδικού χάρτη. Στην αισιόδοξη αυτή προοπτική συγκαταλέγονται, μεταξύ άλλων, η αύξηση της ασφάλειας για το Ισραήλ, η βελτίωση των οικονομικών και κοινωνικών συνθηκών στη Γάζα και στη Δυτική Όχθη και η πρόοδος που θα σημειωθεί όσον αφορά τη δημιουργία ενός Παλαιστινιακού κράτους ικανού να αναλάβει τις ευθύνες του και να ασκεί τις αρμοδιότητες μιας σύγχρονης δημοκρατίας.

Η ΕΕ είναι ο σημαντικότερος χορηγός βοήθειας στους Παλαιστινίους, χορηγώντας περίπου 500 εκατ. ευρώ ετησίως· περισσότερο από το ήμισυ του ποσού αυτού προέρχεται από τον προϋπολογισμό της ΕΕ και το υπόλοιπο από διμερή χρηματοδότηση των κρατών μελών της ΕΕ. Είναι επίσης βασικό μέλος της Τετραμερούς. Υπό την ιδιότητά της αυτή, η ΕΕ έχει τη δυνατότητα να συνεισφέρει σημαντικά στη μελλοντική δημιουργία ενός Παλαιστινιακού κράτους που θα συμβιώνει ειρηνικά με το Ισραήλ. Για να εκπληρώσει τη δυνατότητα αυτή, η ΕΕ πρέπει τώρα να καθορίσει μία ολοκληρωμένη μεσοπρόθεσμη στρατηγική για να συμβάλει στην επίτευξη λύσης με τη δημιουργία δύο κρατών, όπως προβλέπει ο οδικός χάρτης, και για να διαμορφώσει τις σχέσεις της με το μελλοντικό Παλαιστινιακό κράτος.

Η ανακοίνωση εντοπίζει στοιχεία για μία ολοκληρωμένη και συνεκτική στρατηγική έναντι της Παλαιστινιακής Αρχής και των Παλαιστινίων της Δυτικής Όχθης και της Λωρίδας της Γάζας. Έχει ως στόχο να καθορίσει τις προτεραιότητες της δέσμευσης που αναλαμβάνει η ΕΕ μετά την αποχώρηση των Ισραηλινών από τη Λωρίδα της Γάζας και τμήματα της βορείου Δυτικής Όχθης, προς υποστήριξη, μεταξύ άλλων, των προσπαθειών που καταβάλλει η Παλαιστινιακή Αρχή όσον αφορά τις μεταρρυθμίσεις και τη δημιουργία θεσμικής ικανότητας. Θέτει επίσης ορισμένα, αν και όχι πλήρη, κριτήρια που η Επιτροπή θεωρεί αναγκαία για την επιτυχή ανάμιξή της μετά την αποχώρηση. Η Επιτροπή προτείνει να καταρτιστεί ένα έγγραφο στρατηγικής για τη Δυτική Όχθη και τη Λωρίδα της Γάζας βάσει των στοιχείων που περιέχονται στην παρούσα ανακοίνωση και σύμφωνα με το σχέδιο δράσης της Ευρωπαϊκής Πολιτικής Γειτονίας με την Παλαιστινιακή Αρχή.

Η παρούσα ανακοίνωση δεν καλύπτει θέματα που εντάσσονται στο ευρύτερο πλαίσιο της ειρηνευτικής διαδικασίας στη Μέση Ανατολή. Οι υπηρεσίες της Επιτροπής συνεργάζονται με τον ειδικό αντιπρόσωπο της ΕΕ (EUSR) για την ειρηνευτική διαδικασία στη Μέση Ανατολή προκειμένου να προσδιοριστούν οι θέσεις της ΕΕ σε βασικά θέματα, έτσι ώστε να προωθηθεί μία μελλοντική προσέγγιση για τη Μέση Ανατολή με γνώμονα την κατάσταση που διαμορφώνεται μετά την αποχώρηση.

1. Ο ειδικόσ απεσταλμενοσ της Τετραμερούς για την αποχωρηση

Η τοποθέτηση του James Wolfensohn ως ειδικού απεσταλμένου της Τετραμερούς για την αποχώρηση δημιουργεί ένα νέο πλαίσιο για το έργο της διεθνούς κοινότητας βραχυπρόθεσμα. Η Ευρωπαϊκή Επιτροπή απέσπασε προσωπικό στην ομάδα του, συνεργάζεται στενά με άλλους χορηγούς και έχει ήδη διαθέσει μία δέσμη 60 εκατ. ευρώ για έργα άμεσης έναρξης.

Ο ειδικός απεσταλμένος έχει παρουσιάσει έξι σημεία με κοινά θέματα που πρέπει να εξετάσουν από κοινού Ισραηλινοί και Παλαιστίνιοι προκειμένου να εξασφαλίσουν τις προϋποθέσεις επιτυχίας του σχεδίου αποχώρησης και την μελλοντική δέσμευση της διεθνούς κοινότητας χορηγών. Τα σημεία αυτά καλύπτουν θέματα σχετικά με τη διέλευση των συνόρων, τη σύνδεση Δυτικής Όχθης/Λωρίδας της Γάζας, τους θαλάσσιους λιμένες και τους αερολιμένες, τις κατοικίες και τα θερμοκήπια των εποίκων.

Στο πλαίσιο των συμφωνιών μεταξύ Ισραήλ και Παλαιστινιακής Αρχής για τα σημεία αυτά, η Επιτροπή διαθέτει υποστήριξη για τις τελωνειακές υπηρεσίες στα σύνορα και έχει χορηγήσει πόρους για υποδομές που θα μπορούσαν να χρησιμοποιηθούν για τους θαλάσσιους λιμένες ή τους αερολιμένες.

Έχοντας κατά νου την μετά την αποχώρηση εποχή, ο απεσταλμένος της Τετραμερούς παρουσίασε επίσης τρεις προτεραιότητες στις οποίες πρέπει να επικεντρωθεί η Παλαιστινιακή Αρχή: δημοσιονομική σταθεροποίηση, σχέδιο μεσοπρόθεσμης ανάπτυξης και δημιουργία απασχόλησης. Η Επιτροπή συμμετέχει στην αντιμετώπιση των προτεραιοτήτων αυτών μέσω της συνεισφοράς της στο Tαμείο Αρωγής της Παγκόσμιας Τράπεζας για τη διαχείριση των δημόσιων οικονομικών, καθώς το πολυμερές αυτό μέσο αποδείχθηκε το αποτελεσματικότερο σύστημα υπό τις παρούσες συνθήκες, καθώς και μέσω της διάθεσης πόρων για έργα άμεσης έναρξης.

Με την επιφύλαξη της προόδου που θα σημειωθεί όσον αφορά τα έξι σημεία, ο απεσταλμένος της Τετραμερούς πρότεινε τον διπλασιασμό των πόρων από τη διεθνή κοινότητα, σε 3 δις ευρώ ετησίως για την επόμενη τριετία. Η πρόταση αυτή έγινε δεκτή από την G8.

Οι προτεραιότητες που καθορίζονται στην παρούσα ανακοίνωση εντάσσονται στην ανταπόκριση που υπήρξε όσον αφορά το νέο αυτό πλαίσιο.

2. Μεταρρύθμιση της παλαιστινιακησ αρχησ και προετοιμασια ενός παλαιστινιακου κρατους

Η Επιτροπή είναι ένας από τους λίγους δωρητές που συνέχιζε να στηρίζει τη διαδικασία μεταρρύθμισης στην Παλαιστίνη καθ’όλη την περίοδο της Ιντιφάντα, παράλληλα με τη χορήγηση εκτεταμένης έκτακτης βοήθειας. Η εν λόγω στήριξη παρασχέθηκε μέσω στοχοθετημένων προγραμμάτων δημιουργίας θεσμικής ικανότητας αλλά και μέσω της σύνδεσης της βοήθειας προς την Παλαιστινιακή Αρχή με ορισμένες προϋποθέσεις όσον αφορά την προώθηση μεταρρυθμίσεων.

Την επαύριον της αποχώρησης, ωστόσο, η Παλαιστινιακή Αρχή εξακολουθεί να αντιμετωπίζει τεράστιες προκλήσεις. Η αποτελεσματική και πλήρης ανάληψη ευθύνης όσον αφορά την ασφάλεια και την παροχή υπηρεσιών στη Γάζα αποτελεί από μόνη της μείζονα πρόκληση. Παράλληλα, απαιτείται ένα περισσότερο ολοκληρωμένο και βιώσιμο πρόγραμμα δημιουργίας θεσμικής ικανότητας προκειμένου να προετοιμαστεί ένα μελλοντικό Παλαιστινιακό κράτος τόσο στην Γάζα όσο και στη Δυτική Όχθη.

Η βοήθεια της ΕΕ πρέπει να επικεντρωθεί κατά κύριο λόγο στη συνδρομή της Παλαιστινιακής Αρχής για τη δημιουργία θεσμικής ικανότητας. Το Γραφείο της Επιτροπής στην Ιερουσαλήμ έχει, μετά τη διάσκεψη του Λονδίνου για την παλαιστινιακή μεταρρύθμιση, προετοιμάσει μία βραχυπρόθεσμη στρατηγική που διαβίβασε στην ΠΑ. Στη στρατηγική αυτή εντοπίζονται τα επιτακτικότερα ζητήματα όσον αφορά τη μεταρρύθμιση και δίδονται κατευθύνσεις για τις δραστηριότητες των διεθνών χορηγών, καθορίζοντας βραχυπρόθεσμες προτεραιότητες μεταρρύθμισης και ενδεχόμενης συμμετοχής των χορηγών. Η στρατηγική αυτή πρέπει να συνδυαστεί με τις επενδύσεις που απαιτούνται για αναζωπύρωση της παλαιστινιακής οικονομίας και για τη βελτίωση των προοπτικών ανάπτυξης.

Ο στόχος αυτός πρέπει να συνάδει με τις βραχυπρόθεσμες προσπάθειες που απαιτούνται για να θεωρηθεί επιτυχής η αποχώρηση καθώς και με την βοήθεια της ΕΕ που χορηγείται για την κάλυψη των ανθρωπιστικών αναγκών.

3. Προτεραιότητες για τη στηριξη της ΕΕ

Οι βασικές προτεραιότητες δημιουργίας θεσμικής ικανότητας καθορίζονται ήδη στο σχέδιο δράσης της Ευρωπαϊκής Πολιτικής Γειτονίας (ΕΠΓ) μεταξύ της ΕΕ και της Παλαιστινιακής Αρχής. Το εν λόγω σχέδιο δράσης δίδει ιδιαίτερη σημασία στη δημιουργία μιας λειτουργούσας δικαστικής αρχής, στην αποτελεσματική εφαρμογή της νομοθεσίας και στην ενίσχυση του κράτους δικαίου, στην ενίσχυση των θεσμών και της διοικητικής ικανότητας καθώς και στην εκμετάλλευση της προόδου που έχει ήδη επιτευχθεί όσον αφορά τη σύσταση ενός λογιστικού συστήματος των δημόσιων οικονομικών. Οι συμφωνηθείσες αυτές προτεραιότητες λειτουργούν και ως κατευθυντήριες γραμμές για το πρόγραμμα χρηματοδοτικής βοήθειας της Επιτροπής προς τους Παλαιστινίους.

Ένα βασικό ζήτημα για την ανάπτυξη της Παλαιστινιακής Αρχής είναι η πολιτική και οικονομική βιωσιμότητα του μελλοντικού κράτους, με τις οικονομικές και πολιτικές διαστάσεις που το διακρίνουν. Η πολιτική βιωσιμότητα προϋποθέτει την ενίσχυση των δημοκρατικών θεσμών, τον έλεγχο της ασφάλειας από το ίδιο το κράτος, την ανάληψη ευθύνης, το κράτος δικαίου, τον σεβασμό των ανθρωπίνων δικαιωμάτων και των θεμελιωδών ελευθεριών καθώς και μία ευημερούσα κοινωνία πολιτών. Η οικονομική βιωσιμότητα εξαρτάται σε μεγάλο βαθμό από την πρόσβαση από και προς τη Γάζα και τη Δυτική Όχθη, την μετακίνηση εντός της Δυτικής Όχθης, την εδαφική γειτνίαση και την οικονομική διάδραση με το Ισραήλ.

Με έλλειμμα προϋπολογισμού της τάξης των 400 εκατ. ευρώ το 2004, θα απαιτηθούν επίσης κατάλληλες δημοσιονομικές πολιτικές και αξιόπιστη διαχείριση των δημόσιων οικονομικών παράλληλα με προσπάθειες προώθησης της οικονομικής ανάκαμψης, του εμπορίου και των επενδύσεων. Κριτήρια αξιολόγησης που συνδέονται με την ενίσχυση του προϋπολογισμού της ΠΑ ήταν και εξακολουθούν να είναι σημαντικά για την επίτευξη προόδου όσον αφορά τη δημοσιονομική σταθεροποίηση και την περαιτέρω ανάπτυξη ενός διαφανούς και υπεύθυνου συστήματος δημόσιων οικονομικών.

Πολιτική βιωσιμότητα

Πολιτικές προτεραιότητες

- Ενίσχυση της νομιμότητας και της ανάληψης ευθύνης

Στήριξη της εκλογικής διαδικασίας

- Ενίσχυση του κράτους δικαίου

Στήριξη της παλαιστινιακής μεταρρύθμισης του δικαστικού συστήματος· ανάπτυξη βραχυπρόθεσμης στρατηγικής για την εδραίωση του κράτους δικαίου, περιλαμβανομένης και της καταπολέμησης της διαφθοράς και του οργανωμένου εγκλήματος.

- Προώθηση του σεβασμού των ανθρώπινων δικαιωμάτων και των θεμελιωδών ελευθεριών

Συνεχής προσπάθεια παρακίνησης πολιτικού διαλόγου με την ΠΑ, στήριξη των πρωτοβουλιών της κοινωνίας πολιτών για τα ανθρώπινα δικαιώματα.

- Αύξηση της ασφάλειας

Συμπλήρωση του έργου της EUSR σχετικά με τη μεταρρύθμιση της πολιτικής αστυνομίας.

- Εμπλοκή της κοινωνίας πολιτών

Προώθηση των πρωτοβουλιών της κοινωνίας πολιτών για τη στήριξη της ειρηνευτικής διαδικασίας στη Μέση Ανατολή.

- Αύξηση της αποτελεσματικότητας της δημόσιας διοίκησης

Στήριξη των προσπαθειών μεταρρύθμισης της παλαιστινιακής δημόσιας διοίκησης, περιλαμβανομένων και των ενεργειών αδελφοποίησης.

- Ιερουσαλήμ

Ανάπτυξη στρατηγικής παροχής βοήθειας στην Ανατολική Ιερουσαλήμ.

- Αντιμετώπιση του θέματος των προσφύγων πέρα από την κάλυψη των άμεσων ανθρωπιστικών αναγκών

Συμβολή στις συζητήσεις για τον μελλοντικό ρόλο της UNRWA.

Στις προσπάθειες για προώθηση της βραχυπρόθεσμης μεταρρύθμισης της ΠΑ πρέπει να λαμβάνεται υπόψη και ο απώτερος στόχος της εξασφάλισης πολιτικής βιωσιμότητας. Ο στόχος αυτός πρέπει να επιτευχθεί με πολιτικό διάλογο, με την υπό όρους χορήγηση χρηματοδοτικής βοήθειας και με ειδικά για την περίπτωση προγράμματα στήριξης, μεταξύ των οποίων και μηχανισμοί αδελφοποίησης, για την αντιμετώπιση των ακόλουθων ζητημάτων:

- Ενίσχυση της νομιμότητας και της ανάληψης ευθύνης

Η ΕΕ κατέχει πρωτεύουσα θέση στη διεθνή κοινότητα όσον αφορά τη στήριξη των εκλογών, προεδρεύοντας από κοινού στην ομάδα στήριξης της μεταρρύθμισης του εκλογικού συστήματος, παρέχοντας τεχνική βοήθεια στον παλαιστινιακό εκλογικό μηχανισμό, συμβάλλοντας σε πρωτοβουλίες στήριξης της κοινωνίας πολιτών και αναπτύσσοντας μια αποστολή παρατηρητών (ΑΠΕ) για τις Προεδρικές εκλογές τον Ιανουάριο 2005.

Η Επιτροπή ενδέχεται να αποστείλει και μία ακόμη ΑΠΕ για τις εκλογές του Παλαιστινιακού Νομοθετικού Συμβουλίου που έχουν προγραμματιστεί για τον Ιανουάριο 2006. Με στόχο την αυτάρκεια της κεντρικής εκλογικής επιτροπής, η συνεχιζόμενη ενίσχυση της ΕΕ προς την εν λόγω επιτροπή αναμένεται να αντικατασταθεί σταδιακά με πιστώσεις από τον προϋπολογισμό της ΠΑ.

Κριτήρια για την εμπλοκή της ΕΕ: εφαρμογή των σχετικών συστάσεων που περιέχονται στην έκθεση της αποστολής παρατηρητών της ΕΕ για τις Προεδρικές εκλογές της ΠΑ, τον Ιανουάριο 2005.

Μετά τις εκλογές, η Κοινότητα θα παράσχει βοήθεια για τη δημιουργία ικανότητας του Παλαιστινιακού Νομοθετικού Συμβουλίου ώστε να βελτιωθεί η νομοθεσία και να καταστούν αποτελεσματικότερες οι μεταρρυθμίσεις.

- Ενίσχυση του κράτους δικαίου

Ως μέρος της παλαιστινιακής διαδικασίας μεταρρυθμίσεων, η ΕΕ πρέπει να επεκταθεί σε τομείς στους οποίους είναι ήδη ενεργή και των οποίων η στήριξη μπορεί να οδηγήσει σε απτά αποτελέσματα, ειδικότερα την εδραίωση του κράτους δικαίου. Έχουν ήδη αναληφθεί προσπάθειες μέσω της διατύπωσης όρων από τους οποίους εξαρτάται το πρόγραμμα της ΕΚ για δημοσιονομική στήριξη, όπως η έγκριση και η θέση σε ισχύ του βασικού νόμου και του νόμου για την ανεξαρτησία της δικαστικής αρχής. Η EUCOPPS (βλ. κατωτέρω) περιλαμβάνει επίσης στοιχεία που στοχεύουν στον εκσυγχρονισμό του δικαστικού συστήματος. Επιπλέον, το πρόγραμμα της Επιτροπής για απόδοση εξουσιών στη δικαστική αρχή συμβάλλει στον εκσυγχρονισμό του παλαιστινιακού νομοθετικού συστήματος.

Τη στιγμή αυτή εκπονείται μία βραχυπρόθεσμη στρατηγική για την ανάλυση περαιτέρω μέτρων που απαιτούνται για την εδραίωση του κράτους δικαίου, την καταπολέμηση της διαφθοράς και του οργανωμένου εγκλήματος και την προώθηση της δημιουργίας μιας ανεξάρτητης, αμερόληπτης και πλήρως λειτουργούσας δικαστικής αρχής. Η Επιτροπή, ως προεδρεύουσα της τοπικής ομάδας στήριξης της μεταρρύθμισης της δικαστικής αρχής, συντονίζει τις εργασίες όσον αφορά τη συνολική αξιολόγηση των αναγκών και συνεργάζεται στενά με την πρόσφατα συσταθείσα Παλαιστινιακή Συντονιστική Επιτροπή για τη μεταρρύθμιση της δικαστικής αρχής.

Κριτήρια για περαιτέρω συμμετοχή της ΕΕ: δέσμευση εκ μέρους της ΠΑ για μεταρρύθμιση της δικαστικής αρχής, με βάση τις συμφωνηθείσες προτεραιότητες στο σχέδιο δράσης της Ευρωπαϊκής Πολιτικής Γειτονίας, και πλήρη εφαρμογή των σχετικών διατάξεων του οδικού χάρτη.

- Προώθηση του σεβασμού των ανθρώπινων δικαιωμάτων και των θεμελιωδών ελευθεριών

Θα χρειαστεί η ανάληψη περαιτέρω δράσης για τη στήριξη των προσπαθειών προάσπισης και προώθησης των ανθρώπινων δικαιωμάτων, περιλαμβανομένων και της ελευθερίας του συνεταιρίζεσθαι, της ελευθερίας του εκφράζεσθαι και της ανεξαρτησίας των μέσων ενημέρωσης.

Στη διαδικασία αυτή συγκαταλέγονται και μέτρα ώστε να περιοριστεί και να εξαλειφθεί η παρακίνηση προς το μίσος και τη βία. Η εξάλειψη της παρακίνησης προς τη βία θα απαιτήσει μεγαλύτερη ανάμιξη της κοινωνίας των πολιτών αλλά και συνολικότερη προσέγγιση όσον αφορά τη μεταρρύθμιση του παλαιστινιακού εκπαιδευτικού συστήματος, και δέσμευση εκ μέρους της Παλαιστινιακής Αρχής για εφαρμογή των διατάξεων του σχεδίου δράσης της Ευρωπαϊκής Πολιτικής Γειτονίας και του οδικού χάρτη. Αυτό θα είναι αναγκαίο προκειμένου να επιβιώσει η ειρηνευτική διαδικασία και να δημιουργηθεί νοοτροπία ανοχής, μετριοπάθειας, κατανόησης και αμοιβαίου σεβασμού.

- Αύξηση της ασφάλειας

Η δημιουργία ασφαλούς περιβάλλοντος για όλους τους Παλαιστίνιους πολίτες μέσω της τήρησης του νόμου και της τάξης είναι ζωτικής σημασίας για την επιτυχία της ατζέντας των μεταρρυθμίσεων συνολικά, καθώς και αναπόσπαστο μέρος αυτής. Το πρόγραμμα της Επιτροπής για τη δικαστική αρχή συμπληρώνει το έργο του συντονιστικού γραφείου της Ευρωπαϊκής Ένωσης για τη στήριξη της παλαιστινιακής αστυνομίας (EUCOPPS) καθώς και του συντονιστή των ΗΠΑ για τη ασφάλεια. Με την EUCOPPS, η ΕΕ έχει αναλάβει μία μακρόπνοη δέσμευση για στήριξη της μεταμόρφωσης της παλαιστινιακής αστυνομίας. Θα συμβάλει στη δημιουργία μιας αποτελεσματικότερης αστυνομικής υπηρεσίας και στη βελτίωση του συντονισμού των δραστηριοτήτων των χορηγών στον τομέα αυτό. Η βελτίωση της ασφάλειας είναι επίσης για το Ισραήλ το κυριότερο μέλημά του το οποίο θα συνεχίσει να καθορίζει και την πρόοδο της ειρηνευτικής διαδικασίας, συνιστώντας δείκτη μέτρησης της επιτυχίας των προσπαθειών της ΠΑ για τερματισμό της παρακίνησης προς τη βία και την εξάρθρωση των τρομοκρατικών δομών.

- Δέσμευση της κοινωνίας πολιτών

Η πολιτική βιωσιμότητα θα ενισχυθεί με την ενεργό δέσμευση της κοινωνίας των πολιτών, που είναι αναγκαία για τη συνεχή στήριξη της ειρηνευτικής διαδικασίας. Το πρόγραμμα εταιρικής σχέσης της Επιτροπής για την ειρήνη είναι μεγάλης σημασίας για την προώθηση της συνεργασίας Ισραηλινών-Παλαιστινίων σε άτυπο επίπεδο, και για τη συμβολή στη διατήρηση του διαλόγου σε στιγμές μεγάλης έντασης. Αυτό θα συνεχιστεί και στο μέλλον.

- Αύξηση της αποτελεσματικότητας της δημόσιας διοίκησης

Μία εύρυθμα λειτουργούσα δημόσια διοίκηση προϋποθέτει μεταρρυθμίσεις σε όλο το πλέγμα του παλαιστινιακού δημοσιοϋπαλληλικού κλάδου. Πρέπει να ληφθούν επείγοντα μέτρα για την εφαρμογή του προγράμματος μεταρρύθμισης του δημοσιοϋπαλληλικού κλάδου και της δημόσιας διοίκησης ώστε να βελτιωθούν οι επιδόσεις και η αποτελεσματικότητα των παρεχόμενων υπηρεσιών. Η ΕΕ πρέπει να στηρίξει τις προσπάθειες αυτές με την παροχή τεχνικής βοήθειας, ειδικότερα μέσω έργων αδελφοποίησης, με κράτη μέλη που μοιράζονται τους συγκεκριμένους τομείς εμπειρογνωμοσύνης με την Παλαιστινιακή Αρχή.

Κριτήρια για την εμπλοκή της ΕΕ: ενίσχυση της υπευθυνότητας των μη υπουργικών δημόσιων φορέων, προώθηση της ανασυγκρότησης των υπουργείων.

Υπάρχουν δύο άλλες σημαντικές διαστάσεις στη νομιμότητα και στην πολιτική βιωσιμότητα ενός μελλοντικού Παλαιστινιακού κράτους: τα ζητήματα της Ιερουσαλήμ και των προσφύγων.

- Ιερουσαλήμ

Η ΕΕ έχει δραστηριοποιηθεί στην παροχή βοήθειας στον αραβικό πληθυσμό της Ανατολικής Ιερουσαλήμ. Ορισμένα από τα μέτρα τα έχει αναλάβει η Ευρωπαϊκή Επιτροπή ήδη από το 2000, μεταξύ των οποίων συγκαταλέγονται η στήριξη του ιδιωτικού τομέα, οι κοινωνικές υπηρεσίες και οι πολιτιστικές και εκπαιδευτικές δραστηριότητες. Παρά τις προσπάθειες της διεθνούς κοινότητας και τις δεσμεύσεις που απορρέουν από τον οδικό χάρτη, παλαιστινιακά θεσμικά όργανα στην Ανατολική Ιερουσαλήμ, όπως το Εμπορικό Επιμελητήριο, εξακολουθούν να μη λειτουργούν. Πρέπει να στηριχθεί περισσότερο ένα ολοκληρωμένο αναπτυξιακό σχέδιο για την Ανατολική Ιερουσαλήμ. Οι προσπάθειες αυτές πρέπει να λάβουν τη μορφή μίας στρατηγικής για τη χορήγηση βοήθειας στην Ανατολική Ιερουσαλήμ χωρίς να προεξοφλούν την έκβαση των διαπραγματεύσεων για το τελικό καθεστώς.

Ταυτόχρονα, η ΕΕ πρέπει να αυξήσει την αποτελεσματικότητα των μηνυμάτων που στέλνει για καταδίκη της πρόσφατης αύξησης της δραστηριότητας εποικισμού σε μία προσπάθεια δημιουργίας νέων «δεδομένων επιτόπου». Με την κατασκευή διαχωριστικού τείχους στην πόλη, το θέμα του τελικού καθεστώτος της Ιερουσαλήμ καθίσταται όλο και δυσχερέστερο στην αντιμετώπισή του.

- Αντιμετώπιση του θέματος των προσφύγων πέραν της κάλυψης των άμεσων ανθρωπιστικών αναγκών

Η διεθνής (και η κοινοτική) βοήθεια προς τους παλαιστίνιους πρόσφυγες διοχετεύεται κυρίως μέσω της UNRWA, και η ΕΕ είναι ο σημαντικότερος χορηγός. Η Υπηρεσία Ανθρωπιστικής Βοήθειας της Ευρωπαϊκής Κοινότητας (ECHO) ανταποκρίνεται επίσης ενεργά στις ανθρωπιστικές ανάγκες του παλαιστινιακού λαού, είτε είναι πρόσφυγες είτε όχι, στη Δυτική Όχθη και τη Λωρίδα της Γάζας, μέσω μη κυβερνητικών οργανώσεων, αρμόδιων οργανώσεων των ΗΕ και του Ερυθρού Σταυρού. Καθώς προχωρά η ειρηνευτική διαδικασία, το ζήτημα των προσφύγων θα έρχεται όλο και περισσότερο στο προσκήνιο, όπως και η εντολή και ο ρόλος της UNRWA.

Χωρίς να προεξοφλείται η έκβαση των μελλοντικών διαπραγματεύσεων, μία ανεξάρτητη Παλαιστίνη δεν μπορεί να έχει προσφυγικούς καταυλισμούς. Η μετατροπή των καταυλισμών σε μόνιμες κατοικίες θα απαιτήσει, ωστόσο, σημαντικές επενδύσεις. Πρόκειται μόνο για μία από τις πολλές πτυχές μια δίκαιης λύσης του ζητήματος των προσφύγων που θα πρέπει να εξεταστεί.

Οικονομική βιωσιμότητα

Παρά την αξιοσημείωτη ανθεκτικότητα της παλαιστινιακής οικονομίας, η Δυτική Όχθη και η Λωρίδα της Γάζας εξακολουθούν να πρέπει να καταστούν οικονομικά βιώσιμες. Επιπλέον, υπάρχει μία ισχυρή εξάρτηση από την ισραηλινή αγορά και ως εκ τούτου πρέπει να ενισχυθούν οι παλαιστινιακές προσπάθειες για διαφοροποίηση των αγορών. Η Επιτροπή προτείνει να παγιωθούν τα επιτεύγματα της κοινοτικής βοήθειας και να επεκταθεί η βοήθεια προκειμένου να δημιουργηθούν οι βάσεις για την δημιουργία ενός οικονομικά βιώσιμου Παλαιστινιακού κράτους.

Οικονομικές προτεραιότητες

- Ανάπτυξη διμερών και περιφερειακών εμπορικών σχέσεων

Να βελτιωθεί η πρόσβαση των παλαιστινιακών προϊόντων στην αγορά· να παρασχεθεί τεχνική βοήθεια· να διευκολυνθεί ο διάλογος ώστε να υπερνικηθούν τα διοικητικά και ρυθμιστικά εμπόδια· να εκπονηθούν σχέδια οικονομικών ρυθμίσεων με το Ισραήλ· να ενθαρρυνθεί η ενσωμάτωση της παλαιστινιακής οικονομίας στην περιοχή.

- Δημιουργία μιας τελωνειακής διοίκησης

Να στηριχθεί η τελωνειακή διοίκηση· να εξεταστεί το ενδεχόμενο υποστήριξης από εμπειρογνώμονες· να προσφερθεί η παρουσία τρίτου μέρους.

- Ανοικοδόμηση και ανασυγκρότηση της Δυτικής Όχθης και της Λωρίδας της Γάζας

Να παρασχεθούν κονδύλια για έργα υποδομής άμεσης έναρξης· να προωθηθεί μία ανανεωμένη εισροή επενδύσεων.

- Δημιουργία ευνοϊκού περιβάλλοντος για τις επενδύσεις του ιδιωτικού τομέα

Να στηριχθούν οι παλαιστινιακές προσπάθειες για αναθεώρηση του νομικού πλαισίου.

- Στήριξη του ιδιωτικού τομέα

Να υπάρξει συνεργασία με την Ευρωπαϊκή Τράπεζα Επενδύσεων (ΕΤΕ) ώστε να συνδυαστούν δανειοδοτικές και μη επιστρεπτέες ενισχύσεις για επενδύσεις του ιδιωτικού τομέα· να παρασχεθεί βοήθεια και κατάρτιση στις ΜΜΕ ώστε να βελτιώσουν τη διαχειριστική τους ικανότητα και τις επιδόσεις τους.

- Βελτίωση της διαχείρισης των δημόσιων οικονομικών

Να στηριχθούν οι προσπάθειες των Παλαιστινίων για τον εκσυγχρονισμό της φορολογικής διοίκησης· να παρασχεθεί συνδρομή για την περαιτέρω ανάπτυξη του δημοσιονομικού ελέγχου.

- Ανάπτυξη μιας βασιζόμενης στη γνώση οικονομίας

Να εξεταστούν οι δυνατότητες ανάπτυξης ευρυζωνικών εφαρμογών.

- Αντιμετώπιση της κοινωνικής διάστασης

Να στηριχθούν τα προγράμματα κοινωνικής πρόνοιας, ειδικότερα το πρόγραμμα μεταρρύθμιση της Παγκόσμιας Τράπεζας για το δίκτυο κοινωνικής ασφάλισης.

- Ανάπτυξη διμερών και περιφερειακών εμπορικών σχέσεων

Στόχος της ΕΕ είναι η άρση των δασμολογικών φραγμών και η εγκαθίδρυση ζώνης ελεύθερων συναλλαγών ΠΑ-ΕΕ, η οποία θα καλύπτει όλα τα εμπορεύματα και τις υπηρεσίες, καθώς και η προώθηση του ενδοπεριφερειακού εμπορίου και των επενδυτικών δεσμών.

Η ΕΕ έχει ήδη λάβει ορισμένα μέτρα για να ενισχύσει τις εμπορικές σχέσεις και να βελτιώσει την πρόσβαση των παλαιστινιακών προϊόντων στην αγορά μέσω της ενδιάμεσης συμφωνίας σύνδεσης για το εμπόριο και τη συνεργασία με την Παλαιστινιακή Αρχή. Τον Ιανουάριο 2005 εγκρίθηκαν μέτρα για την περαιτέρω ευθυγράμμιση του εμπορίου γεωργικών προϊόντων. Θα εξεταστεί επίσης το ενδεχόμενο λήψης περαιτέρω μέτρων ελευθέρωσης του εμπορίου.

Εντός του ευρύτερου περιφερειακού πλαισίου, πρέπει επίσης να εξεταστούν οι εμπορικοί και τελωνειακοί δασμοί μεταξύ Ισραήλ και Παλαιστινιακής Αρχής καθώς και η έκταση ενδεχόμενης αναθεώρησης του οικονομικού πρωτοκόλλου των Παρισίων [1] ενόψει της μελλοντικής σύστασης Παλαιστινιακού κράτους. Ο στόχος της προώθησης του ενδοπεριφερειακού εμπορίου και των επενδύσεων ενισχύει την θέση της ΕΕ σύμφωνα με την οποία η τελωνειακή σχέση ΠΑ/Ισραήλ πρέπει προς το παρόν να διατηρηθεί ως έχει. Η Επιτροπή έχει καλέσει τις Ισραηλινές και τις παλαιστινιακές αρχές να διατηρήσουν την τελωνειακή σχέση βραχυπρόθεσμα, εν αναμονή μελλοντικών ρυθμίσεων που θα συμφωνηθούν μεταξύ των μερών.

Η ΕΕ θα καταβάλλει προσπάθειες ώστε να διευκολύνει την ενσωμάτωση της Δυτικής Όχθης και της Λωρίδας της Γάζας στις περιφερειακές εμπορικές συμφωνίες, περιλαμβανομένης και της παν-ευρωμεσογειακής σώρευσης, ανά περίπτωση. Η ΕΕ ενθαρρύνει ενεργά την Ισραηλο-παλαιστινιακή συνεργασία. Για το σκοπό αυτό, η Επιτροπή συνέστησε τριμερή ομάδα εργασίας για το εμπόριο, στο πλαίσιο της οποίας συνεργάζονται οι Παλαιστινιακές και οι ισραηλινές αρχές με τους εμπειρογνώμονες της Επιτροπής. Η τριμερής αυτή επιτροπή θα εξετάσει επίσης τρόπους ώστε να αρθούν οι διοικητικοί και ρυθμιστικοί φραγμοί στο εμπόριο και να διευκολυνθεί η εφαρμογή της ενδιάμεσης συμφωνίας σύνδεσης ΕΕ-ΠΑ.

Η ΕΕ πρέπει να ενθαρρύνει ενεργά τη συνεργασία μεταξύ Παλαιστινιακής Αρχής και των γειτονικών της χωρών ώστε να ενισχυθούν οι υφιστάμενοι εμπορικοί δεσμοί και να αναπτυχθούν οικονομικές δραστηριότητες προς το αμοιβαίο συμφέρον. Στο πλαίσιο αυτό, πρέπει να ζητηθεί από τις γειτονικές χώρες να αναθεωρήσουν και να μειώσουν τους δασμολογικούς και ρυθμιστικούς φραγμούς.

Η Παλαιστινιακή Αρχή πρέπει να προετοιμαστεί για τις μελλοντικές της αρμοδιότητες στους τομείς των τελωνείων και του εμπορίου, περιλαμβανομένης και της συμμόρφωσης προς τους διεθνείς κανόνες εμπορίου και της ενίσχυσης της διοικητικής ικανότητας. Οι τομείς αυτοί θα στηριχθούν περαιτέρω από την ΕΕ.

Κριτήρια για την εμπλοκή της ΕΕ: σημαντική βελτίωση της ασφάλειας και της πρόσβασης, σύμφωνα με τις συστάσεις της έκθεσης της Παγκόσμιας Τράπεζας προς την ad hoc επιτροπή συνδέσμου (AHLC) [2] , και σημαντική πρόοδος επί των έξι σημείων που τονίζονται από τον ειδικό απεσταλμένο της Τετραμερούς.

- Δημιουργία μιας τελωνειακής διοίκησης

Η Επιτροπή παρέχει ευρεία στήριξη στην παλαιστινιακή τελωνειακή διοίκηση, συνεργαζόμενη με την UNCTAD για την εισαγωγή ενός ηλεκτρονικού συστήματος επεξεργασίας των διασαφήσεων. Με την αποχώρηση, η παλαιστινιακή τελωνειακή αρχή στη Γάζα θα αντιμετωπίσει πολλές προκλήσεις. Η Παλαιστινιακή Αρχή έχει ως εκ τούτου ζητήσει περαιτέρω βοήθεια καθώς και την παρουσία ενός τρίτου μέρους στα νέα τελωνειακά της σύνορα.

Η Επιτροπή είναι έτοιμη να παράσχει περαιτέρω βοήθεια, όπως τη χρηματοδότηση της τοποθέτησης τελωνειακών υπαλλήλων, υπό σαφώς καθορισμένα καθήκοντα, με σκοπό την οικοδόμηση εμπιστοσύνης και τη βελτίωση της ικανότητας της τελωνειακής αρχής της ΠΑ. Η Επιτροπή θα εξετάσει το θέμα αυτό με τα κράτη μέλη και θα μπορέσει να εκμεταλλευτεί την εμπειρία που αποκόμισε η ΕΕ με τη βελτίωση της διαχείρισης των συνόρων στην Κεντρική και Ανατολική Ευρώπη. Ένα τέτοιο εγχείρημα θα μπορούσε να συνοδεύεται με αποστολή που θα εντάσσεται στο πλαίσιο της Ευρωπαϊκής πολιτικής ασφαλείας και άμυνας (ESDP), η οποία θα συνδράμει σε καθήκοντα μεθοριακών ελέγχων.

Κριτήρια για την εμπλοκή της ΕΕ: συμφωνία των μερών για την θέση και το καθεστώς που θα ισχύει στα σημεία διέλευσης των συνόρων καθώς και αίτημα των μερών για την παρουσία τρίτου μέρους. Η ΕΕ πρέπει να επιδιώξει την επέκταση των διασφαλίσεων εκ μέρους του Ισραήλ όσον αφορά τη λειτουργία χερσαίων σημείων διέλευσης των συνόρων στους αερολιμένες και τους θαλάσσιους λιμένες.

- (Ανοικοδόμηση και) ανασυγκρότηση της Δυτικής Όχθης και της Λωρίδας της Γάζας

Η αποχώρηση από τη Γάζα και τα βόρεια τμήματα της Δυτικής Όχθης ώθησε εκ νέου τους χορηγούς να αρχίσουν τις δραστηριότητες ανασυγκρότησης. Η Επιτροπή, στο πλαίσιο του προγράμματος χρηματοδοτικής βοήθειας το 2005, δημιούργησε χρηματοδοτικό μέσο ύψους 40 εκατ. ευρώ για τις υποδομές, ο συντονισμός του οποίου πραγματοποιείται από κοινού από την Παλαιστινιακή Αρχή και άλλους χορηγούς. Έχουν ήδη εντοπιστεί ορισμένα έργα που σχετίζονται με τα τελωνεία, τις μεταφορές, την υδροδότηση και την ενεργειακή προμήθεια.

Καθώς προχωρά η ειρηνευτική διαδικασία, πρέπει να εκπονηθεί ένα μείζον πρόγραμμα ανοικοδόμησης και ανασυγκρότησης για το σύνολο του παλαιστινιακού εδάφους, το οποίο θα περιλαμβάνει τη Γάζα και τη Δυτική Όχθη, σύμφωνα με το τριετές σχέδιο του ειδικού απεσταλμένου της Τετραμερούς. Αν υπάρξουν βελτιώσεις στο ρυθμιστικό περιβάλλον και σεβασμός του κράτους δικαίου, οι προσπάθειες ανασυγκρότησης μπορούν να επικεντρωθούν στη βραχυπρόθεσμη αναθέρμανση της οικονομικής ανάπτυξης και στην προώθηση ανανεωμένης εισροής επενδύσεων.

Ένα ολοκληρωμένο σχέδιο ανοικοδόμησης πρέπει να περιλαμβάνει έργα στον τομέα των μεταφορών γενικά, και ειδικότερα και την ανοικοδόμηση του θαλάσσιου λιμένα και του αερολιμένα της Γάζας, και στους τομείς της ενέργειας, της υδροδότησης και της επεξεργασίας των αποβλήτων, της επεξεργασίας των λυμάτων, της αγροτικής ανάπτυξης, και έργα ανοικοδόμησης διοικητικών κτιρίων, ειδικότερα συγκροτημάτων ασφαλείας και δικαστικά μέγαρα. Κάτι τέτοιο μπορεί να γίνει στο πλαίσιο ενός καλά αναπτυγμένου σχεδίου στο οποίο θα εμπλέκονται όλοι οι σημαντικοί χορηγοί και τα διεθνή χρηματοπιστωτικά ιδρύματα. Το σχέδιο αυτό πρέπει να βασίζεται στα στοιχεία που έχει συγκεντρώσει η Επιτροπή για την αξιολόγηση των ζημιών, αλλά να επικεντρώνεται περισσότερο στην κάλυψη μελλοντικών αναγκών παρά στην απλή αντικατάσταση των κατεστραμμένων υποδομών.

Κριτήρια για την εμπλοκή της ΕΕ: προτού γίνουν σημαντικές επενδύσεις σε υποδομές, πρέπει να χαλαρώσουν οι περιορισμοί της κυκλοφορίας και της πρόσβασης τόσο για τα άτομα όσο και για τα εμπορεύματα, και να δοθούν εγγυήσεις από το Ισραήλ για τη λειτουργία του λιμένα και του αερολιμένα. Πρέπει να υπάρχει συντονισμός με άλλους χορηγούς, και με το Υπουργείο σχεδιασμού (και στο πλαίσιο ενός βελτιωμένου μεσοπρόθεσμου αναπτυξιακού σχεδίου).

- Δημιουργία ευνοϊκού περιβάλλοντος για τις επενδύσεις του ιδιωτικού τομέα

Καθώς προχωρά η ειρηνευτική διαδικασία, αναμένεται να αυξηθούν οι ξένες και εγχώριες επενδύσεις στη Δυτική Όχθη και τη Λωρίδα της Γάζας. Αναμένονται παλαιστινιακές επενδύσεις από το εξωτερικό και εκδήλωση ενδιαφέροντος από εταιρείες του Ισραήλ, των γειτονικών και πιο απομακρυσμένων αραβικών κρατών για έναρξη δραστηριοτήτων στη Δυτική Όχθη και τη Λωρίδα της Γάζας

Κριτήρια για την εμπλοκή της ΕΕ: Πρόοδος στη βελτίωση του νομοθετικού και ρυθμιστικού περιβάλλοντος για τις επενδύσεις του ιδιωτικού τομέα.

Οι ξένες επενδύσεις θα εξαρτηθούν ειδικότερα από την ύπαρξη και την τήρηση διαφανών και προβλέψιμων κανόνων. Η Επιτροπή έχει ήδη παράσχει βοήθεια ώστε να εκπονηθεί ή/και να αναθεωρηθεί η νομοθεσία, για παράδειγμα, περί ανταγωνισμού και δημόσιων συμβάσεων. Η εφαρμογή της προϋποθέτει εκτεταμένη μεταρρύθμιση του δικαστικού τομέα και του τομέα της ασφάλειας που αναφέρθηκαν ανωτέρω.

- Στήριξη του ιδιωτικού τομέα

Παρά τα καταστροφικά αποτελέσματα της σύγκρουσης στην παλαιστινιακή οικονομία, ο ιδιωτικός τομέας επέδειξε αξιοσημείωτη αντοχή και προσαρμοστικότητα. Ο τομέας των ΜΜΕ θα αποτελέσει τον κύριο μοχλό της οικονομικής ανάπτυξης και της περιφερειακής ενσωμάτωσης, συμβάλλοντας στην περιφερειακή σταθερότητα, στη δημιουργία θέσεων απασχόλησης και στη μείωση της εξάρτησης από την απασχόληση στον δημόσιο τομέα. Η επαγγελματική κατάρτιση θα μπορούσε να είναι ιδιαίτερα επωφελής, όπως και η χορήγηση μικροχρηματοδοτήσεων. Η Επιτροπή θα εξακολουθήσει να στηρίζει τις προσπάθειες της ΠΑ για αναζωογόνηση του ιδιωτικού τομέα, λαμβάνοντας υπόψη τις αρχές του ευρωμεσογειακού χάρτη για τις επιχειρήσεις.

Κριτήρια για την εμπλοκή της ΕΕ: η ΠΑ πρέπει να επιταχύνει τις προσπάθειές της για τη δημιουργία ευνοϊκού περιβάλλοντος για την ανάπτυξη του ιδιωτικού τομέα, ενώ το Ισραήλ πρέπει να επιτρέψει τη βελτίωση της κυκλοφορίας εμπορευμάτων και υπηρεσιών, σύμφωνα με τα έξι σημεία του ειδικού απεσταλμένου της Τετραμερούς.

Η Ευρωπαϊκή Τράπεζα Επενδύσεων επανεξετάζει τη στιγμή αυτή τις προϋποθέσεις επανάληψης των δραστηριοτήτων της στη Δυτική Όχθη και τη Λωρίδα της Γάζας και στο Ισραήλ. Η ΕΤΕ και η Επιτροπή εξετάζουν τον τρόπο με τον οποίο μπορούν να συνδυαστούν καλύτερα η χορήγηση δανείων και μη επιστρεπτέων ενισχύσεων ώστε να στηριχθούν οι επενδύσεις του ιδιωτικού τομέα και να προωθηθεί η πρόσβαση των ΜΜΕ στη χρηματοδότηση. Η ενέργεια αυτή πρέπει να συνοδεύεται από την παροχή στήριξης για τη βελτίωση της διαχειριστικής ικανότητας.

- Βελτίωση της διαχείρισης των δημόσιων οικονομικών

Ένα βιώσιμο Παλαιστινιακό κράτος πρέπει να διαθέτει σύγχρονο και διαφανές σύστημα δημοσιονομικής διαχείρισης. Μέσω της δημοσιονομικής στήριξης που παρέχουν η ΕΚ και τα κράτη μέλη, σημειώθηκε μεγάλη βελτίωση όσον αφορά τη διαχείριση των δημόσιων οικονομικών της ΠΑ. Ωστόσο, είναι αναγκαίο να αναπτυχθεί περαιτέρω ένα βελτιωμένο, διαφανές και υπεύθυνο σύστημα κατάρτισης του προϋπολογισμού και ελέγχου των δημόσιων δαπανών, το οποίο θα απολαύει της πλήρους εμπιστοσύνης του παλαιστινιακού πληθυσμού και της διεθνούς κοινότητας.

Κριτήρια για την εμπλοκή της ΕΕ: πρέπει να σημειωθεί πρόοδος όσον αφορά την εκπόνηση ενός ικανοποιητικού σχεδίου δημοσιονομικής σταθεροποίησης εκ μέρους της ΠΑ, πρόοδος όσον αφορά την εδραίωση του συστήματος συνταξιοδότησης, και βελτίωση των ικανοτήτων σχεδιασμού.

Ταυτόχρονα, η Παλαιστινιακή Αρχή πρέπει να βελτιώσει την ικανότητα και την αποτελεσματικότητα του φοροεισπρακτικού της μηχανισμού. Η Επιτροπή συνδράμει τη στιγμή αυτή την ΠΑ ώστε να δημιουργήσει ένα σύγχρονο σύστημα είσπραξης φόρων το οποίο μακροπρόθεσμα θα συμβάλλει στην αύξηση των εσόδων. Ωστόσο, με τη σύσταση ενός Παλαιστινιακού κράτους με αυτόνομους φορολογικούς και τελωνειακούς κανόνες, η ΠΑ θα είναι επίσης αρμόδια για την είσπραξη του ΦΠΑ και των τελωνειακών δασμών σε όλες τις περιπτώσεις, καθήκον που τη στιγμή αυτή διεκπεραιώνεται από τις ισραηλινές αρχές βάσει του πρωτοκόλλου των Παρισίων. Παράλληλα με τις προσπάθειες για βελτίωση της διαφάνειας κατά τη διαχείριση του πρωτοκόλλου των Παρισίων και για αντιμετώπιση του θέματος της φοροδιαφυγής, θα απαιτηθεί δημιουργία περαιτέρω ικανότητας προκειμένου να αυξηθεί η διαφάνεια και η αποτελεσματικότητα των αρμόδιων παλαιστινιακών θεσμικών οργάνων, καθώς και ένα σύγχρονο και αξιόπιστο σύστημα στατιστικών.

- Ανάπτυξη μιας βασιζόμενης στη γνώση οικονομίας

Απαιτείται στήριξη για να αναπτυχθεί μία κοινωνία βασιζόμενη στη γνώση, μέσω της παροχής ανώτατης και επαγγελματικής εκπαίδευσης, έρευνας και ανάπτυξης ώστε να ενισχυθεί και να διαφοροποιηθεί η παλαιστινιακή οικονομία. Η στήριξη της ΕΚ σύμφωνα με τις συστάσεις της Έκθεσης UNDP για την ανθρώπινη ανάπτυξη θα ισχύει τόσο για τη Δυτική Όχθη και τη Λωρίδα της Γάζας όσο και για άλλες χώρες της περιοχής. Πρέπει να καταβληθούν ιδιαίτερες προσπάθειες για την ενίσχυση των παλαιστινιακών εγκαταστάσεων έρευνας και ανάπτυξης. Λόγω της ιδιαίτερης γεωγραφικής θέσης της Δυτικής Όχθης και της Λωρίδας της Γάζας, προηγμένες εφαρμογές όπως οι ευρυζωνικές συνδέσεις θα μπορούσαν να βοηθήσουν μεμονωμένα άτομα αλλά και οργανισμούς να γεφυρώσουν τις αποστάσεις και να καταργήσουν τα υλικά σύνορα. Συνδέσεις υψηλής ταχύτητας θα επέτρεπαν τόσο στον κρατικό τομέα όσο και στις επιχειρήσεις να επικοινωνούν και να έχουν πρόσβαση σε υπηρεσίες, ανεξάρτητα από το σημείο εγκατάστασής τους, είτε στη Δυτική Όχθη είτε στη Γάζα. Οι ευρυζωνικές εφαρμογές θα επέτρεπαν επίσης στους Παλαιστινίους να έχουν πρόσβαση σε προηγμένες υπηρεσίες όπως η ηλεκτρονική υγεία ή η ηλεκτρονική μάθηση. Παρ’όλα αυτά, τα ποσοστά διείσδυσης του Διαδικτύου είναι εξαιρετικά χαμηλά.

- Αντιμετώπιση της κοινωνικής διάστασης

Η κοινωνική ανάπτυξη πρέπει να συνοδεύεται από οικονομική ανάπτυξη. Πρέπει να αναληφθούν προσπάθειες ώστε να στηριχθούν τα τμήματα του παλαιστινιακού πληθυσμού με τις μεγαλύτερες ανάγκες και να βελτιωθούν οι συνθήκες διαβίωσης και εργασίας για όλους, καθώς και να αντισταθμιστούν οι ενδεχόμενες βραχυπρόθεσμες αρνητικές συνέπειες που θα προκύψουν από ορισμένες μεταρρυθμίσεις.

Απαιτούνται διαρθρωτικές ενέργειες για να καλυφθούν οι επείγουσες κοινωνικές ανάγκες που δεν μπορούν να αντιμετωπισθούν με την ανθρωπιστική βοήθεια της ECHO και άλλων χορηγών. Η παγίωση του συστήματος συνταξιοδότησης θα συμβάλλει στην κάλυψη των αναγκών των ηλικιωμένων. Πρέπει επίσης να εξασφαλιστεί ένα ελάχιστο επίπεδο πρόσβασης, φυσικής και οικονομικής, στο πλήρες φάσμα των υπηρεσιών υγείας και εκπαίδευσης. Στο πλαίσιο της διαδικασίας αυτής, η Επιτροπή συνεισφέρει στο πρόγραμμα της Παγκόσμιας Τράπεζας για το δίκτυο κοινωνικής ασφάλισης.

Η προώθηση ενεργών πολιτικών απασχόλησης και ίσων ευκαιριών θα συμβάλλει στην κοινωνική ανάπτυξη. Πρέπει να προωθηθούν τα προγράμματα μείωσης της φτώχειας, όπως η χορήγηση μικροδανείων, τα συστήματα δημιουργίας θέσεων απασχόλησης σε τοπικό επίπεδο ή τα ειδικά προγράμματα για την κοινωνική και οικονομική ενσωμάτωση των πλέον ευάλωτων τμημάτων του πληθυσμού (νέοι, έφηβοι, γυναίκες, ανάπηροι), προκειμένου να αυξηθεί η πρόσβαση στα βασικά αγαθά και τις υπηρεσίες.

4. Να διευκολυνθει η συνεργασια ισραηλινων-παλαιστινιων

Διάλογος για τη χάραξη πολιτικής

Η βιωσιμότητα της Δυτικής Όχθης και της Λωρίδας της Γάζας θα απαιτήσει την πλήρη και ενεργό συνεργασία με το Ισραήλ.

Η Επιτροπή έχει επενδύσει σημαντικά κονδύλια στη διευκόλυνση της συνεργασίας και στις επαφές μεταξύ Ισραηλινών και παλαιστινιακών αρχών προκειμένου να προωθηθεί ο διάλογος και να οικοδομηθεί εμπιστοσύνη. Αυτό έγινε με τον εντοπισμό θεμάτων και τομέων κοινού ενδιαφέροντος για αμφότερα τα μέρη.

Ορισμένα από τα θέματα αυτά προσδιορίζονται στα σχέδια δράσης για το Ισραήλ και την Παλαιστινιακή Αρχή τα οποία εγκρίθηκαν στο πλαίσιο της Ευρωπαϊκής Πολιτικής Γειτονίας της ΕΕ. Στους τομείς της ενέργειας, των μεταφορών και του εμπορίου, έχουν ήδη καθιερωθεί τριμερείς συναντήσεις με χορηγό την Επιτροπή.

Η Επιτροπή εκπονεί πρόγραμμα συνεργασίας στον ενεργειακό τομέα με σκοπό την προώθηση κοινής ασφάλειας του ενεργειακού εφοδιασμού. Στο πλαίσιο αυτό, θα δημιουργηθεί ένα κοινό γραφείο ενέργειας και πρέπει να επιτευχθεί εμπορική συμφωνία που θα διέπει τις συναλλαγές ηλεκτρικής ενέργειας μεταξύ αμφοτέρων των μερών, σε συμφωνία με τα διεθνή πρότυπα. Επίσης, στο στάδιο της σύστασής του βρίσκεται και ένα κοινό γραφείο μεταφορών μεταξύ των μερών, το οποίο θα καλύπτει τον σχεδιασμό των υποδομών και τη διευκόλυνση των εμπορικών και επιβατικών μεταφορών.

Η Επιτροπή ελπίζει ότι θα σημειωθεί παρόμοια πρόοδος και στον τομέα του εμπορίου. Οι προσπάθειες αυτές πρέπει να συνεχιστούν και να επεκταθούν ώστε να καλύπτουν τομείς όπως η τελωνειακή συνεργασία, το περιβάλλον, οι επιστήμες και η τεχνολογία και, ανά περίπτωση, θέματα που συνδέονται με τη δικαιοσύνη και τις εσωτερικές υποθέσεις. Πρέπει επίσης, στο πλαίσιο της Ευρωπαϊκής Πολιτικής Γειτονίας, να γίνει χρήση των δυνατοτήτων περιφερειακής συνεργασίας μεταξύ της ΠΑ, του Ισραήλ και της Ιορδανίας.

Διαμεσολάβηση τρίτου μέρους στο πλαίσιο της ειρηνευτικής διαδικασίας

Παράλληλα με αυτές τις προσπάθειες της Κοινότητας, η Επιτροπή αναγνωρίζει τη σημασία που έχει για την έκβαση της σύγκρουσης η διαμεσολάβηση/διευκόλυνση τρίτου μέρους, ώστε να εξασφαλιστεί η διεξαγωγή διαλόγου και η οικοδόμηση μεγαλύτερης εμπιστοσύνης μεταξύ των μερών. Ο ειδικός απεσταλμένος της Τετραμερούς, με τακτική παρουσία επιτόπου, συνέβαλε θετικά στο πλαίσιο της αποχώρησης του Ισραήλ από τη Γάζα και από βόρεια τμήματα της Δυτικής Όχθης. Η Επιτροπή υποστήριξε τις προσπάθειές του τόσο οικονομικά όσο και με την απόσπαση έμπειρου μέλους του προσωπικού. Θα χαιρέτιζε δε ευνοϊκά την ανανέωση της εντολής του απεσταλμένου της Τετραμερούς, διευρυμένης όσον αφορά τη διάρκειά της αλλά και το πεδίο που θα καλύπτει.

Εφαρμογή της ενδιάμεσης συμφωνίας σύνδεσης

Καθώς σημειώνεται πρόοδος σε θέματα σχετικά με το τελικό καθεστώς, η ΕΕ πρέπει να είναι έτοιμη να αρχίσει διαπραγματεύσεις για μία πλήρη συμφωνία σύνδεσης. Εν τω μεταξύ, είναι αναγκαία η διαβούλευση τόσο με το Ισραήλ όσο και την ΠΑ ώστε να αναπτυχθεί η ενδιάμεση συμφωνία σύνδεσης της ΕΚ με την ΟΑΠ (εξ ονόματος της Παλαιστινιακής Αρχής) και να εφαρμοστεί με μεγαλύτερη αποτελεσματικότητα. Κατά τις διαβουλεύσεις πρέπει να εξεταστούν οι δυσκολίες που αντιμετωπίζουν οι παλαιστίνιοι παραγωγοί και οι παραγωγοί της ΕΕ στην πρόσβασή τους στις αντίστοιχες αγορές (που συνίστανται κυρίως σε διοικητικής φύσης προβλήματα που αντιμετωπίζουν οι εξαγωγείς στα ισραηλινά τελωνειακά σύνορα). Η ΕΕ πρέπει επίσης να συνεχίσει να ασκεί πιέσεις για την πλήρη αναγνώριση της ενδιάμεσης συμφωνίας σύνδεσης από το Ισραήλ.

5. Βελτίωση της αποτελεσματικοτητασ και της προβολησ της ΕΕ

Οι προσπάθειες και οι δραστηριότητες της ΕΕ πρέπει να τύχουν μεγαλύτερης προβολής, ώστε να ισχυροποιηθούν τα μηνύματ ά μας σχετικά με την πολιτική και τη μεταρρύθμιση. Η Ένωση πρέπει να επισπεύσει τις προσπάθειές της για συντονισμένη παρουσίαση των μηνυμάτων της.

Συντονισμός σε παγκόσμιο επίπεδο

Όσον αφορά τη βοήθεια, υπάρχει συνεχώς στενός συντονισμός με τον ειδικό απεσταλμένο της ΕΕ, τα κράτη μέλη και τους διεθνείς εταίρους, στους οποίους συγκαταλέγονται οι Ηνωμένες Πολιτείες, το Ισραήλ και τα διεθνή χρηματοπιστωτικά ιδρύματα. Η Επιτροπή συμμετέχει ενεργά στην Τετραμερή καθώς και στους φορείς που συνέστησε η Τετραμερής, όπως η ειδική ομάδα για την παλαιστινιακή μεταρρύθμιση και οι τοπικοί φορείς συντονισμού των χορηγών, κυρίως η τοπική επιτροπή συντονισμού της βοήθειας (LACC). Για να δοθεί συνέχεια στη διάσκεψη του Λονδίνου για την παλαιστινιακή μεταρρύθμιση, η Επιτροπή, σε συνεργασία με την Παγκόσμια Τράπεζα, παρουσίασε προτάσεις για την ευθυγράμμιση των δομών συντονισμού των χορηγών. Η Επιτροπή θα συνεργαστεί στενά με τον ειδικό απεσταλμένο της Τετραμερούς και με τους τοπικούς συντονιστικούς φορείς ώστε να εξασφαλίσει τον αποτελεσματικό συντονισμό της διεθνούς δράσης.

Η Επιτροπή βρίσκεται σε τακτική επικοινωνία με την διεθνή κοινότητα χορηγών καθώς και με τα διεθνή χρηματοπιστωτικά ιδρύματα και συμμετέχει ενεργά στην ad hoc επιτροπή συνδέσμου (AHLC). Η συνεργασία με τα ΔΧΙ είναι εκτεταμένη, ειδικότερα στο πλαίσιο του προγράμματος της Επιτροπής για τη δημοσιονομική στήριξη της ΠΑ. Μαζί με την Παγκόσμια Τράπεζα, η Επιτροπή έχει συστήσει Tαμείο Αρωγής για τη διαχείριση των δημόσιων οικονομικών, το οποίο βασίζεται στον μηχανισμό που είχε δημιουργηθεί στο πλαίσιο προηγούμενης δημοσιονομικής στήριξης εκ μέρους της Επιτροπής. Το Tαμείο Αρωγής αρχικά είχε σχεδιαστεί ως ένα προσωρινό μέτρο για την κάλυψη του δημοσιονομικού ελλείμματος της ΠΑ. Θα πρέπει να το διαδεχθεί ένα περισσότερο βιώσιμο μέσο.

Κέντρο ανταλλαγής πληροφοριών για τη βοήθεια της ΕΕ

Οι προσπάθειες στενότερου συντονισμού των πόρων των κρατών μελών και της Κοινότητας ώστε να στηριχθούν οι βασικοί στόχοι της πολιτικής της ΕΕ - μέσω ενός τοπικού δικτύου κέντρων πληροφόρησης - θα οδηγήσουν σε μεγαλύτερη προβολή της βοήθειας που χορηγεί η ΕΕ. Στις προσπάθειες αυτές πρέπει να συγκαταλέγονται μία τακτική ροή πληροφοριών για τα κοινοτικά και τα διμερή σχέδια και έργα, καθώς και η διευκόλυνση του σχεδιασμού και της κατανομής των βαρών ανάλογα με την εξειδικευμένη ικανότητα που διαθέτουν τα κράτη μέλη και η Επιτροπή.

Σαν πρώτο βήμα, πρέπει να δοθεί προτεραιότητα στην εφαρμογή των μέτρων που περιλαμβάνονται στη βραχυπρόθεσμη στρατηγική για τη διακυβέρνηση και εκπονήθηκαν από το γραφείο της Επιτροπής στην Ιερουσαλήμ μετά τη διάσκεψη του Λονδίνου. Τα κράτη μέλη πρέπει να κληθούν να συμμετάσχουν στο πλαίσιο αυτό με στόχο τη διευκόλυνση της συνοχής. Αν και η διαχείριση των εθνικών κονδυλίων παραμένει στην αρμοδιότητα των κρατών μελών, οι εθνικές στρατηγικές χορήγησης βοήθειας πρέπει να αντανακλούν τη στρατηγική που έχει εγκρίνει η ΕΕ, και να διέπονται από αυτήν. Θα μπορούσε, για παράδειγμα, να συσταθεί, με τη συμμετοχή όλων των χορηγών, επιτροπή αρμόδια για την πολιτική ώστε να εξασφαλιστεί ο συντονισμός και ο καθορισμός προτεραιοτήτων όσον αφορά τις δαπάνες εντός της ΕΕ και με την ΠΑ. Μία τέτοια επιτροπή θα μπορούσε να εξασφαλίζει τη συμπληρωματικότητα και να καθορίζει το κατά πόσο είναι καταλληλότερη σε κάθε περίπτωση η χρήση κονδυλίων κοινού ταμείου ή η συγχρηματοδότηση. Η Επιτροπή πρέπει να έχει πρωτεύοντα ρόλο σε έναν τέτοιο μηχανισμό.

Σαν δεύτερο βήμα, εφόσον συμφωνούν τα κράτη μέλη, θα μπορούσε να εξεταστεί το ενδεχόμενο επέκτασης του μηχανισμού αυτού σε άλλους τομείς βοήθειας, για παράδειγμα στον τομέα των υποδομών. Βραχυπρόθεσμα, θα μπορούσαν επίσης να επιδιωχθούν η βελτίωση της προβολής της βοήθειας που χορηγεί η ΕΕ, σε συνδυασμό με μία εκστρατεία συνειδητοποίησης στην περιοχή.

Ο συντονισμός των κοινοτικών πόρων πρέπει επίσης να συνοδεύεται από συγκέντρωση πληροφοριών μεταξύ των χορηγών ώστε να διασφαλίζεται η ορθή διάθεση των κονδυλίων.

Μεσοπρόθεσμα, η ΕΕ θα μπορούσε επίσης να εξετάσει το ενδεχόμενο σύστασης ειδικού ταμείου ανασυγκρότησης ή γραφείου της ΕΕ για την ανασυγκρότηση, με βάση την θετική εμπειρία που έχει συσσωρευτεί από την ανασυγκρότηση που ακολούθησε με τον τερματισμό των συγκρούσεων στα Βαλκάνια.

Χρηματοδοτικοί πόροι

Η αύξηση της προβολής είναι αναγκαία προϋπόθεση για να διατεθούν συμπληρωματικοί πόροι από τον προϋπολογισμό, που ενδεχομένως εγκριθούν, δεδομένου ότι η G8 υιοθετεί την έκκληση του κ. Wolfensohn για σημαντική αύξηση της χρηματοδοτικής βοήθειας. Κατά τη συνάντηση κορυφής της G8 στο Gleneagles, ο κ. Wolfensohn παρουσίασε το γενικό πλαίσιο του αναπτυξιακού του σχεδίου το οποίο προβλέπει χορήγηση χρηματοδοτικής βοήθειας στη Δυτική Όχθη και στη Λωρίδα της Γάζας ύψους 3 δις ευρώ ετησίως για την ερχόμενη τριετία. Το ποσό αυτό αντιπροσωπεύει το υπερδιπλάσιο των σημερινών προσπαθειών που καταβάλλει η διεθνής κοινότητα των χορηγών. Μία τέτοια αύξηση θα είναι δυνατή μόνο ως κοινή προσπάθεια, με από κοινού ανάληψη των επιβαρύνσεων, ειδικότερα εκ μέρους των αραβικών κρατών.

Δεδομένου του ρόλου της Επιτροπής ως του σημαντικότερου χορηγού προς τους Παλαιστινίους, η ανταπόκριση στο αίτημα του ειδικού απεσταλμένου της Τετραμερούς θα μπορούσε να σημάνει πιθανόν αύξηση της ενίσχυσης που χορηγείται από τον κοινοτικό προϋπολογισμό της τάξης των 200-300 εκατ. ευρώ ετησίως, που θα συνοδεύεται και από αύξηση της διμερούς βοήθειας που χορηγούν τα κράτη μέλη.

Οι πόροι αυτού πρέπει να στοχεύουν στις προτεραιότητες που περιγράφονται στο παρόν έγγραφο, και να αποβλέπουν στη δημοσιονομική βιωσιμότητα, την ενίσχυση των θεσμικών οργάνων και τη βελτίωση της οικονομικής κατάστασης μέσω της αύξησης των επενδύσεων.

Ωστόσο, για να έχουν θετικές επιπτώσεις στην οικονομική κατάσταση της Δυτικής Όχθης και της Γάζας, οι σημαντικοί αυτοί συμπληρωματικοί πόροι πρέπει να συνοδεύονται από ουσιαστική πρόοδο σε θέματα ασφαλείας και σε θέματα πρόσβασης. Αυτό τονίστηκε και από την Παγκόσμια Τράπεζα στην έκθεσή της του 2004, την οποία επικύρωσε και η ad hoc επιτροπή συνδέσμου (AHLC) τον Δεκέμβριο 2004.

Στις αρχές του 2006 το αργότερο, η Επιτροπή θα επανέλθει με περισσότερες λεπτομέρειες όσον αφορά τις προτάσεις για τη διάθεση συμπληρωματικών πόρων στον προϋπολογισμό του 2006, αφού λάβει υπόψη τους διαθέσιμους δημοσιονομικούς πόρους, ειδικότερα του μέσου ευελιξίας. Θα ληφθούν επίσης υπόψη η πρόοδος που σημείωσαν τα "έξι και τρία σημεία" του απεσταλμένου της Τετραμερούς, λεπτομερέστερα σχέδια από τους Παλαιστινίους και περαιτέρω διαβουλεύσεις με τη διεθνή κοινότητα.

6. Συμπέρασμα

Για να εκμεταλλευτεί το κύρος της η ΕΕ στο πλαίσιο της επανέναρξης του οδικού χάρτη (αναγκαία προϋπόθεση για τη δημιουργία Παλαιστινιακού κράτους), τα κράτη μέλη και η Επιτροπή πρέπει να συντονίσουν τις θέσεις τους σχετικά με βασικά θέματα έτσι ώστε να αυξηθεί ο αντίκτυπος των μηνυμάτων που θα σταλούν. Ο συντονισμός αυτός πρέπει να καταλήγει ειδικότερα σε μία στρατηγική της ΕΕ για την περίπτωση που παρατηρηθεί στασιμότητα στην πρόοδο λόγω, για παράδειγμα, του τερματισμού της ηρεμίας και επιστροφής σε συνθήκες σύγκρουσης, της έλλειψης προόδου για τα έξι κοινά σημεία που καθορίζει ο ειδικός απεσταλμένος της Τετραμερούς, James Wolfensohn, της συνεχούς διεύρυνσης της δραστηριότητας εποικισμού στη Δυτική Όχθη ή λόγω των επιπτώσεων του διαχωριστικού τείχους. Προαπαιτούμενο επίσης είναι ο καλύτερος συντονισμός της βοήθειας.

Λαμβάνοντας τα ανωτέρω υπόψη, η Επιτροπή καλεί το Συμβούλιο :

- να ασπαστεί τους στόχους και τις προτεραιότητες που ορίζονται στην παρούσα ανακοίνωση ως βάση της δράσης της Ευρωπαϊκής Κοινότητας·

- να σημειώσει την πρόθεση της Επιτροπής να εκπονήσει, βάσει της παρούσας ανακοίνωσης, έγγραφο στρατηγικής για τη Δυτική Όχθη και τη Λωρίδα της Γάζας σχετικά με την κοινοτική στήριξη, καθώς και πολυετές εθνικό ενδεικτικό πρόγραμμα για τη Δυτική Όχθη και τη Λωρίδα της Γάζας·

- να συμφωνήσει για τη δημιουργία καλύτερων μηχανισμών συντονισμού των δράσεων της ΕΕ, αντανακλώντας την πρόταση της Επιτροπής να ενεργήσει ως «κέντρο πληροφόρησης» για τον συντονισμό, ώστε να αυξηθούν οι επιπτώσεις της χρηματοδοτικής ενίσχυσης της ΕΕ·

- να επιβεβαιώσει τον στόχο της διαπραγμάτευσης μιας συμφωνίας σύνδεσης με την Παλαιστινιακή Αρχή και να εργαστεί ώστε να εξασφαλίσει την πλήρη εφαρμογή της ενδιάμεσης συμφωνίας σύνδεσης μεταξύ ΕΕ-ΠΑ, περιλαμβανομένης και της δημιουργίας των αναγκαίων δομών για την εφαρμογή του σχεδίου δράσης της Ευρωπαϊκής Πολιτικής Γειτονίας· και, να ζητήσει διασφαλίσεις από το Ισραήλ όσον αφορά την αναγνώριση της ενδιάμεσης συμφωνίας σύνδεσης·

Η Επιτροπή καλεί την αρμόδια αρχή προϋπολογισμού :

- Να εξετάσει κατά πόσο είναι αναγκαίο, βάσει των προτάσεων της Επιτροπής, να αυξηθεί η κοινοτική χρηματοδοτική βοήθεια προς τους Παλαιστινίους για την περίοδο 2006-2008 υπό το φως του τριετούς αναπτυξιακού σχεδίου της Παλαιστίνης που παρουσίασε ο απεσταλμένος της Τετραμερούς.

[1] Το πρωτόκολλο των Παρισίων για τις οικονομικές σχέσεις υπογράφηκε στο Παρίσι στις 29 Απριλίου 1994 και καθορίζει βασικές οικονομικές αρμοδιότητες για την ΠΑ και το Ισραήλ.

[2] «Υψηλά επίπεδα βοήθειας εκ μέρους των χορηγών δεν μπορούν να υποκαταστήσουν ένα θετικό οικονομικό περιβάλλον. Μόνον εφόσον τα μέρη λάβουν επαρκή μέτρα για την επαναφορά της οικονομίας στην οδό της βιώσιμης ανάπτυξης, θα είναι δικαιολογημένη μία διάσκεψη των χορηγών.» Stagnation or Revival? Israeli Disengagement and Palestinian Economic Prospects, Παγκόσμια Τράπεζα, Δεκέμβριος 2004.